
Κυρία Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή, σας μεταφέρουμε το αίτημα της Πανελλήνιας Ομοσπονδίας Σωματείων Συλλόγων Ατόμων με Σακχαρώδη Διαβήτη (Π.Ο.Σ.Σ.Α.Σ.ΔΙΑ) για ορισμό συνάντησης με εσάς και τους συνεργάτες σας, προκειμένου να συζητήσετε θεσμικές παρεμβάσεις για την ισότιμη και ασφαλή συμμετοχή των μαθητών και των εκπαιδευτικών με Σακχαρώδη Διαβήτη τύπου 1 στην εκπαίδευση. 
Η Π.Ο.Σ.Σ.Α.Σ.ΔΙΑ., στο πλαίσιο του θεσμικού της ρόλου, παρακολουθεί διαχρονικά τα ζητήματα που αφορούν την ασφαλή και ισότιμη συμμετοχή των μαθητών με Σακχαρώδη Διαβήτη τύπου 1 (ΣΔ1) στην εκπαιδευτική διαδικασία, καθώς και τα προβλήματα που αντιμετωπίζουν οι εκπαιδευτικοί με ΣΔ1 ή είναι γονείς παιδιών με ΣΔ1.
Παρά τα θετικά βήματα των τελευταίων ετών, εξακολουθούν να υπάρχουν σημαντικές δυσκολίες, καθυστερήσεις, διαφορετικές πρακτικές και διοικητικά εμπόδια, τα οποία δημιουργούν ανασφάλεια στις οικογένειες και ανισότητες μεταξύ μαθητών.
Για τον λόγο αυτό ζητούμε την άμεση πραγματοποίηση συνάντησης εργασίας της Π.Ο.Σ.Σ.Α.Σ.ΔΙΑ. με την πολιτική ηγεσία και τις αρμόδιες υπηρεσίες του Υπουργείου, με αντικείμενο την άμεση δρομολόγηση λύσεων στους ακόλουθους βασικούς άξονες:
- Έγκαιρη κάλυψη των αναγκών σε σχολικούς νοσηλευτές, προτεραιότητα στα μικρότερα και νεοδιαγνωσθέντα παιδιά, υποστήριξη σε όλο το σχολικό πρόγραμμα και τις δραστηριότητες, άμεση αντικατάσταση σε περίπτωση απουσίας και απλοποίηση της διαδικασίας ανανέωσης.
- Θεσμοθέτηση δυνατότητας άμεσης απόσπασης εκπαιδευτικών με ΣΔ1 και γονέων παιδιών με ΣΔ1 στον τόπο μόνιμης κατοικίας και αναγνώριση του χρόνου απόσπασης ως χρόνου υπηρεσίας στην οργανική θέση.
- Ενιαίες οδηγίες για τη χρήση κινητού, CGM, αντλιών και άλλων συνδεδεμένων συσκευών για θεραπευτικούς λόγους, συμπεριλαμβανομένων των Πανελλαδικών και λοιπών εξετάσεων.
- Συντονισμός με το Υπουργείο Εσωτερικών για την ουσιαστική εφαρμογή της υφιστάμενης πρόβλεψης νοσηλευτικής υποστήριξης παιδιών με ΣΔ1 στους δημοτικούς παιδικούς και βρεφονηπιακούς σταθμούς.
- Άμεση και επίσημη αποσαφήνιση του δικαιώματος και της διαδικασίας υποστήριξης μαθητών με ΣΔ1 που φοιτούν σε ιδιωτικές σχολικές μονάδες.
 Παράλληλα, κρίνουμε απαραίτητη την αξιοποίηση του έργου της Ομάδας Εργασίας για τον Σχολικό Νοσηλευτή, ώστε η σημαντική θεσμική εργασία που έχει ήδη πραγματοποιηθεί να οδηγήσει σε συγκεκριμένες παρεμβάσεις.
Κυρία Υπουργέ,
Ο ΣΔ1 δεν πρέπει να αποτελεί εμπόδιο στην ισότιμη συμμετοχή στην εκπαίδευση. Ζητούμε σαφείς κανόνες, ενιαία εφαρμογή και πρακτικές λύσεις που θα διασφαλίζουν τα δικαιώματα των μαθητών, των οικογενειών και των εκπαιδευτικών.
Παρακαλούμε για τον άμεσο ορισμό συνάντησης με την Π.Ο.Σ.Σ.Α.Σ.ΔΙΑ, με στόχο τη συμφωνία συγκεκριμένων θεσμικών παρεμβάσεων και χρονοδιαγράμματος υλοποίησης.
Αναμένοντας την άμεση ανταπόκρισή σας στο εν’ λόγω αίτημα και την ενημέρωσή μας επί της εξέλιξης αυτού, σας ευχαριστούμε εκ των προτέρων.  
Επισυνάπτεται η υπ΄ αριθ. πρωτ. 773/29.09.2026 επιστολή της Π.Ο.Σ.Σ.Α.Σ.ΔΙΑ, που αναφέρεται πιο αναλυτικά στο εν λόγω ζήτημα.  

